Dɣa ɣef way-a inaggalen bennun ungalen-nsen ɣef yiwudam, yerna ttaken-asen isem, ttaken-asen tudert am wakken llan deg tilawt 2. Iwudam sɛan azal meqqren deg tuddsa n teḥkayt. Mmalen-d tigawin, xedmen-tent, ttgen assaɣ gar-asen am wakken i asent-ttaken anamek.  Yal taḥkayt d taḥkayt n yiwudam3. SALḤI Muḥend Akli yenna-d fell-as d aferdis agejdan deg tesleḍt n tsiwelt am netta am tigawt, am tkerrist, am wakud am wadeg. Ur yessefk ara ad yesseɛdel yiwen gar uwadem akked umdan. Awadem yettili kan deg uḍris, tudert-is teqqen ɣer tin n uḍris, akken ad yili uwadem (am netta am umsawal d umsiwel) yessefk ad yili uḍris. Ma yella d amdan yettidir deg tilawt, ur yeḥwaǧ ara aḍris akken ad yili4. Mi ara neqqar, amedya ungal, s yiwudam d tigawin ttgen nettarra lwelha-nneɣ s waṭas ɣur-sen abeɛda aṣaḍ. Awadem, uqbel ad neldi ungal, neɣ tullist ur yelli ara, maca mi t-neldi ad t-id-naf s uglam ama n tfekka neɣ n ṭbiɛa.